Vec C‑323/15 P

Polynt SpA

proti

Európskej chemickej agentúre (ECHA)

„Odvolanie – Nariadenie (ES) č. 1907/2006 (nariadenie REACH) – Článok 57 písm. f) – Povolenie – Látky vzbudzujúce veľmi veľké obavy – Identifikácia – Rovnaká úroveň obáv – Cyklohexan‑1,2‑dikarboxilanhydrid, cis‑cyklohexan‑1,2‑dikarboxilanhydrid a trans‑cyklohexan‑1,2‑dikarboxilanhydrid“

Abstrakt – Rozsudok Súdneho dvora (prvá komora) z 15. marca 2017

Aproximácia právnych predpisov – Registrácia, hodnotenie a autorizácia chemických látok – Nariadenie REACH – Látky vzbudzujúce veľmi veľké obavy – Postup identifikácie – Určenie úrovne obáv spájaných s látkou – Zohľadnenie údajov týkajúcich sa expozície osôb odrážajúcej platné opatrenia manažmentu rizík – Prípustnosť

[Nariadenie Európskeho parlamentu a Rady č. 1907/2006, článok 57 písm. f) a prílohy I a XV; nariadenie č. 1272/2008, príloha I]

Článok 57 písm. f) nariadenia č. 1907/2006 o registrácii, hodnotení, autorizácii a obmedzovaní chemických látok (REACH) si na identifikáciu iných látok ako látok zodpovedajúcich kritériám klasifikácie ako karcinogénne, mutagénne a reprodukčne toxické látky (CMR), perzistentné, bioakumulatívne a toxické látky (PBT) alebo veľmi perzistentné a veľmi bioakumulatívne látky (vPvB) vyžaduje, aby bolo v každom jednotlivom prípade na základe vedeckých dôkazov preukázané, že na jednej strane je pravdepodobné, že dotknuté látky majú závažné účinky na zdravie ľudí alebo životné prostredie, a na druhej strane, že tieto účinky vzbudzujú rovnakú úroveň obáv ako obavy vyvolávané látkami CMR, PBT alebo vPvB. Tieto podmienky sú kumulatívne, takže identifikácia látky ako látky vzbudzujúcej veľmi veľké obavy sa musí odmietnuť, ak jedna z týchto podmienok nie je splnená.

Pokiaľ ide o prvú podmienku, skúmanie tejto podmienky vychádza z hodnotenia nebezpečenstva pre zdravie ľudí alebo životné prostredie, na základe údajov, ktoré patria do príslušných častí oddielov 1 až 4 prílohy I nariadenia č. 1907/2006, ako je uvedené v časti 2 prílohy XV tohto nariadenia. Je teda zrejmé, že táto prvá podmienka stanovená v článku 57 písm. f) uvedeného nariadenia si vyžaduje analýzu nebezpečenstiev vyplývajúcich z vnútorných vlastností posudzovanej látky. V tejto súvislosti klasifikácia látky v prílohe I nariadenia č. 1272/2008 o klasifikácii, označovaní a balení látok a zmesí predstavuje relevantný prvok, ale nie rozhodujúci. Ak látka patrí do jednej z tried nebezpečnosti pre zdravie ľudí alebo pre životné prostredie stanovených týmto nariadením, táto okolnosť môže postačovať na preukázanie pravdepodobnosti závažných účinkov na zdravie ľudí alebo životné prostredie. Príslušnosť ku konkrétnej triede nebezpečnosti však nie je v tejto súvislosti nevyhnutnou podmienkou a ani postačujúcou podmienkou.

Pokiaľ ide o druhú podmienku stanovenú v článku 57 písm. f) nariadenia č. 1907/2006, uvedené ustanovenie nestanovuje žiadne kritérium a neuvádza žiadne spresnenie, pokiaľ ide o povahu obáv, ktoré by bolo možné zohľadniť na účely identifikácie inej látky ako CMR, PBT alebo vPvB. Tým, že článok 57 písm. f) nariadenia č. 1907/2006 stanovuje, že látky môžu byť identifikované v každom jednotlivom prípade, pokiaľ ich závažné účinky na zdravie ľudí vzbudzujú rovnakú úroveň obáv ako pri látkach CMR, teda nezakazuje zohľadniť iné údaje než údaje týkajúce sa nebezpečenstiev súvisiacich s vnútornými vlastnosťami dotknutých látok. V rámci preskúmania druhej podmienky stanovenej v uvedenom ustanovení, zohľadnenie údajov týkajúcich sa expozície osôb odrážajúcej platné opatrenia manažmentu rizík, ak existujú, umožňuje vytriediť pre iné látky než CMR, PBT alebo vPvB údaje, na základe ktorých sa využitie postupu autorizácie zdá vo svetle všetkých dostupných údajov najvhodnejšie vzhľadom na obavy, ktoré vzbudzujú ich závažné účinky na zdravie alebo na životné prostredie.

(pozri body 26 – 28, 31, 32, 40, 41)